স্পিরিট পানে মৃত্যুর ৪ মাস পর লাশ উত্তোলন
নোয়াখালীর কোম্পানীগঞ্জ উপজেলায় বসুরহাট বাজারে রফিক হোমিও হল নামের দোকান থেকে স্পিরিট পান করে ৬ জনের মৃত্যু হয়।







এদের মধ্যে ঘটনায় ময়নাতদন্ত ছাড়া দাফন করা হয় ৪ জনকে। আদালতের নির্দেশে তাদের মধ্যে ২ জনের লাশ উত্তোলন করা হয়েছে।




অপর দু'জনের লাশ মঙ্গলবার উত্তোলন করা হবে বলে নির্বাহী ম্যাজিস্ট্রেট মো. রোকনুজ্জামান খান জানান।
সোমবার দুপুর থেকে বিকাল পর্যন্ত উপজেলার সিরাজপুর ইউনিয়নের মোহাম্মদনগর গ্রামের ফয়েজ আহম্মদের ছেলে ড্রাইভার মহিন উদ্দিন (৪০) ও একই ইউনিয়নের ৫নং ওয়ার্ড বাগানবাড়ীর পার্শ্বে মৃত রইসুল হকের ছেলে সবুজের (৪৫) লাশ কবর থেকে উত্তোলন করা হয়।
উত্তোলনের পর লাশ দুটি যথাযথভাবে নির্বাহী ম্যাজিস্ট্রেট মো. রোকনুজ্জামান খান ও দায়িত্বপ্রাপ্ত কোম্পানীগঞ্জ থানার এসআই  মো. আনোয়ার হোসেনের উপস্থিতিতে সুরতহাল রিপোর্ট তৈরি করে ময়নাতদন্তের জন্য লাশ মর্গে পাঠানো হয়েছে।
অপর দু'জন হলেন চরকাঁকড়া গ্রামের মৃত আবদুল আজিজের ছেলে মুক্তিযোদ্ধা আবদুল খালেক (৭০), বসুরহাট পৌরসভা ৮নং ওয়ার্ডের মৃত আবদুর রহমানের ছেলে রাইটার ওমর ফারুক লিটনের (৫০)।
প্রসঙ্গত, গত ২৬ সেপ্টেম্বর বৃহস্পতিবার রাতে বসুরহাট পৌরসভার রফিক হোমিও হল থেকে ক্রয় করা রেকটিফায়েড স্পিরিট (নেশা হিসেবে) পান করে নূরনবী মানিক, ওমর ফারুক লিটন, রবি লাল দে, মো. সবুজ, মহিন উদ্দিন ড্রাইভার ও মুক্তিযোদ্ধা আবদুল খালেকসহ ৬ জন মারা যান।
নূরনবী মানিক ও রবি লাল দের লাশের ময়নাতদন্ত শেষে দাফন ও সৎকার করা হয়েছিল।
অপর ৪ জনের ময়নাতদন্ত ছাড়াই লাশ দাফন করায় আদালতের নির্দেশে তাদের লাশ উত্তোলন করার বিষয়ে নোয়াখালীর জেলা ম্যাজিস্ট্রেট আদেশ দিয়েছেন।
স্পিরিট পানে ৬ জনের মৃত্যুর ঘটনায় অভিযুক্ত রফিক হোমিও হলের মালিক কথিত হোমিও ডাক্তার সৈয়দ জাহেদ উল্যাহ ও তার ছেলে সৈয়দ মিজানুর রহমান প্রিয়ম নোয়াখালী কারাগারে আটক রয়েছেন।

নোয়াখালীর কোম্পানীগঞ্জ উপজেলায় বসুরহাট বাজারে রফিক হোমিও হল নামের দোকান থেকে স্পিরিট পান করে ৬ জনের মৃত্যু হয়।